Saai-projek reik uit na begunstigdes in die dorp | Netwerk24
Saai-projek reik uit na begunstigdes in die dorp
Die Porterville-gemeenskapsvereniging sal vandag (9 April) die finansiële opbrengs van koring wat gedurende die 2018-’19-seisoen geproduseer is aan vier begunstigdes oorhandig.
Die Porterville-gemeenskapsvere­niging is in 2003 gestig as ’n liefdadig­heidsorganisasie wat alle winste wat genereer word, aan Porterville se gemeenskap oordra.
Om ’n inkomste te genereer, is ’n saaiprojek in 2004 op die been gebring wat die verbouing van graan op meentgrond van 25 ha by Porterville behels. Die grond word gratis deur Bergrivier-munisipaliteit voorsien. Om ’n groter deel van die inkomste uit die verkope van die graan aan die begunstigdes beskikbaar te stel, word verskeie insetverskaffers genader om insette (saad, kunsmis, chemie) en dienste (krediet, boekhouding, kontrakwerk) volledig of gedeeltelik te borg.
“Die betrokkenheid en ondersteuning van die borge is die kern tot die sukses van dié saai-projek. Dit het dit moontlik gemaak om gedurende die produksieseisoen van 2018-’19 ’n netto inkomste van R200 000 aan die begunstigdes te verdeel. Dit bring mee dat daar oor die afgelope 16 jaar altesaam R1 134 370 teruggeploeg is in die gemeenskap van Porterville,” het een van die organiseerders gesê.
Die borge wat van die begin van die saai-projek betrokke was, is die Bergrivier-munisipaliteit, Kaap Agri, Sensako, Yara, Soill, Omnia, Viking, Villa Crop Protection, AG-Sprayers en Louw & Cronje-geoktrooieerde rekenmeesters, Wenkem, Inteligro, Nitrophoska, Bayer, RSAM, Mutual and Federal-versekering, Syngenta, Porterville Korrektiewe Dienste en SA Kalk &Gips.
Die netto inkomste wat die saai-projek genereer, word aan vier behoeftige instansies van die projek uitgedeel, naamlik Porterville Primêr, Hoërskool Porterville, Huis Nerina en Badisa Christelike welsynsorganisasie.
“Die doelwit is dat die geld binne elke instansie aan minderbevoorregte mense oorgedra word. Soos blyk uit die seleksie van die begunstigdes word die klem op kinders en bejaardes geplaas.
“Die Porterville-gemeenskapsver­eniging streef daarna om op volhou­bare wyse aan sy gemeenskap finansiële ondersteuning te bied en daadwerklik ’n verskil te maak in die lewe van minderbevoorregtes.”